Eloni
Haudan reunall’ otelmaa,
 Tyrsky-merten kuljentaa,
 Riento kaukaisuutta päin –
 Tuota oot sa, elämäin.

 Laivur’ silmäs’ aalloillen
 Innoissaan ja toivoen:
 ”Tahdon ruskopilven taa!
 Siellä siintää kaunis maa;

 Siellä saavun onnelaan,
 Riemun, valon valkamaan.” –
 Purje paisui, toivo kiils’,
 Aavaa merta laiva viils’.

 Haudan reunall’ otelmaa,
 Tyrskymerten kuljentaa,
 Riento kaukaisuutta päin –
 Tuota oot sa, elämäin.

 Missä tyynen valkaman,
 Mielen rauhan saavutan?
 Miss’ on toivon kultamaa,
 Jot’ en konsaan unhota?

 Aalto purtta eksyttää,
 Yllä vinkuu myrskysää;
 Yhtä kaukaa vieläkin
 Pilvi siintää silmihin!